《寿梁无畸尊人少鸾先生》
明代·李云龙

松扉半掩龙鳞老，手撚瑶编坐碧草。千年桃树蒸红霞，一笑东碧为君晓。

君家世代多名贤，昔称伯鸾今少鸾。愿作素臣反初服，厌闻赤帝溺儒冠。

雁翅地边江淼淼，日醉云涛伴鸥鸟。作人落落迈等伦，有子亭亭出物表。

龙蛇佳气自东流，瑶草琪花一夕抽。歌罢紫芝春似海，倒骑青龙向罗浮。

作者简介：李云龙，字烟客。番禺人。少补诸生，负奇气，一时名士多严事之。绌于遇，以赀游国学，卒无成。走塞上，客东莞袁崇焕所。时崇焕总制三边，威名大震，云龙在幕参其谋。既而崇焕死，遂为僧，称二严和尚。明亡，不知所终。著有《雁水堂集》、《啸楼前后集》、《遗稿》、《别稿》行世。清同治《番禺县志》卷四二、清陈伯陶编《胜朝粤东遗民录》卷四有传。李云龙诗，以广东省立中山图书馆所藏民国手抄本《啸楼诗集》为底本，参校以广东省地方文献馆民国铅印本《啸楼集》及清温汝能《粤东诗海》。